A Bíróság (hatodik tanács) 2011. november 22‑i végzése – Köppl kontra Freistaat Bayern

(C‑590/10. sz. ügy)

„Az eljárási szabályzat 104. cikke 3. §‑ának első bekezdése – 91/439/EGK irányelv – 1. cikk, (2) bekezdés, valamint 8. cikk, (2) és (4) bekezdés – 7. cikk, (1) bekezdés – Vezetői engedélyek kölcsönös elismerése – Nemzeti vezetői engedély bevonása – B kategóriára érvényes vezetői engedély másik tagállam általi kiállítása – A tartózkodási helyre vonatkozó feltétel megsértése – C kategóriára érvényes vezetői engedély ugyanezen tagállam általi későbbi kiállítása – A tartózkodási helyre vonatkozó feltétel betartása – A C kategóriába tartozó járművekre vonatkozó vezetői engedély kiállításakor a B kategóriába tartozó járművekre vonatkozó érvényes vezetői engedély meglétére vonatkozó kötelezettség

Közlekedés – Közúti közlekedés – Vezetői engedély – 91/439 irányelv – Vezetői engedélyek kölcsönös elismerése – A B kategóriára érvényes vezetői engedély bevonása az első tagállamban – A B kategóriára érvényes vezetői engedélynek a lakóhelyre vonatkozó követelmény megsértésével történő későbbi kiállítása, majd C kategóriára érvényes vezetői engedély kiállítása a második tagállamban – A C kategóriára érvényes vezetői engedélynek a lakóhelyre vonatkozó követelmény megsértése nélkül történő kiállítása – Ezen új vezetői engedélyek érvényessége elismerésének az első állam általi megtagadása – Megengedhetőség (a 2000/56 tanácsi irányelvvel módosított 91/439 tanácsi irányelv, 1. cikk, (2) bekezdés, és 8. cikk, (2) és (4) bekezdés) (vö. 32., 33., 47–51., 54. pont és a rendelkező rész)

Tárgy

Előzetes döntéshozatal iránti kérelem – Bayerischer Verwaltungsgerichtshof – Az Európai Unió Alapjogi Chartája 2. cikke (1) bekezdésének és 3. cikke (1) bekezdésének, valamint a vezetői engedélyekről szóló, 1991. július 29‑i 91/439/EGK tanácsi irányelv (HL L 237., 1. o.; magyar nyelvű különkiadás 7. fejezet, 1. kötet, 317. o.) 1. cikke (2) bekezdésének, 8. cikke (2) és (4) bekezdésének értelmezése – Valamely tagállam által más tagállam állampolgára részére, az érintett hazai vezetői engedélyének bevonását és az új vezetői engedély megszerzésére meghatározott tilalmi időszak lejártát követően, a lakóhelyre vonatkozó követelmény megsértésével kiállított B kategóriájú vezetői engedély – Később C kategóriájú vezetői engedély ugyanezen tagállam általi kiállítása a lakóhelyre vonatkozó követelmény betartásával – A lakóhely államának lehetősége e vezetői engedélyek érvényessége elismerésének megtagadására.

Rendelkező rész

A 2000. szeptember 14‑i 2000/56/EK bizottsági irányelvvel módosított, a vezetői engedélyekről szóló, 1991. július 29‑i 91/439/EGK tanácsi irányelv 1. cikkének (2) bekezdésével, valamint 8. cikkének (2) és (4) bekezdésével nem ellentétes, ha valamely tagállam megtagadja egy másik tagállam által olyan személy számára kiállított, B és C kategóriába tartozó járművekre vonatkozó vezetői engedély elismerését, akivel szemben az első állam korábban intézkedéseket hozott ezen irányelv 8. cikkének (2) bekezdése alapján, amennyiben a B kategóriába tartozó járművekre vonatkozó vezetői engedélyt az említett irányelv 7. cikke (1) bekezdésének b) pontjában szereplő szokásos tartózkodási helyre vonatkozó feltétel megsértésével adták ki a második tagállamban, amint az az előbbi engedély alapján kiállított vezetői engedélyen szereplő adatokból kitűnik, és a C kategóriába tartozó járművekre vonatkozó vezetői engedélyt az előbbi engedély alapján anélkül adták ki, hogy a szokásos tartózkodási helyre vonatkozó fent említett feltétel megsértése kiderülne a C kategóriába tartozó járművekre vonatkozó, ezen engedély alapján kiállított új vezetői engedélyből.